b'\n_START_ARTICLE_\nLotus 107\n_START_PARAGRAPH_\nLotus 107 je Lotusov dirkalnik Formule 1, ki je bil v uporabi med sezonama 1992 in 1994, ko so z njim dirkali tudi Johnny Herbert, Mika H\xc3\xa4kkinen, Alessandro Zanardi, Mika Salo in Pedro Lamy. Lotusu je prinesel kratko in zadnje obdobje konkuren\xc4\x8dnosti za uvrstitve med dobitnike to\xc4\x8dk. Zasnoval ga je Chris Murphy in se mo\xc4\x8dno razlikuje od predhodnika, Lotusa 102D. Lotus se je \xc5\xbeelel vrniti na pota stare slave ponovno z motorji Ford Cosworth HB V8, ki pa so bili starej\xc5\xa1a verzija, kot jih je dobival Benetton. Lotus 107 je bil tudi prvi Lotusov dirkalnik s polavtomatskim menjalnikom._NEWLINE_Dobra dirka\xc4\x8da Johnny Herbert in Mika H\xc3\xa4kkinen sta lahko dosegla nekaj dobrih rezultatov in na nekaterih dirkah sledila dirka\xc4\x8dem v ospredju, \xc5\xa1e poseben v za\xc4\x8detnem delu dirk. Zanesljivost dirkalnika ni bila najbolj\xc5\xa1a, sama hitrost pa je bila solidna. Nekaj \xc4\x8dasa sredi sezone 1992 se je zdelo, da se Lotus ponovno vra\xc4\x8da med najbolj\xc5\xa1a mo\xc5\xa1tva.\n_START_SECTION_\nLotus 107B in 107C\n_START_PARAGRAPH_\nDirkalnik je bil razvit v razli\xc4\x8dici 107B in 107C za prihodnji sezoni 1993 in 1994, zadnjega je poganjal motor Mugen-Honda. Mo\xc5\xa1tvo je ponovno uporabilo sistem aktivnega vzmetenja, ki so ga razvili \xc5\xbee leta 1987, toda prora\xc4\x8dun ni omogo\xc4\x8dal veliko razvoja. Alex Zanardi je menil, da so se preve\xc4\x8d posvetili temu sistemu na ra\xc4\x8dun drugih komponent dirkalnika. Finan\xc4\x8dne te\xc5\xbeave so mo\xc5\xa1tvo uni\xc4\x8dile v sezoni 1994, v kateri so v drugem delu dirkali z dirkalnikom Lotus 109, ki je bil \xc5\xa1e nadalje razvita 107-ka.'